Bɔfoi 23 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nBɔfoi Lɛ Anitsumɔi 23:1-35\n23 Paulo kwɛ Sanhedrin* lɛ gãa ni ekɛɛ: “Ataamɛi, nyɛmimɛi, mikɛ henilee ni he tse kɛmɔ shi ehi shi yɛ Nyɔŋmɔ hiɛ+ kɛbashi ŋmɛnɛ gbi nɛɛ.” 2 Kɛkɛ ni osɔfonukpa Anania fã mɛi ni damɔ emasɛi lɛ akɛ amɛgbá enaabu nɔ ma. 3 Kɛkɛ ni Paulo kɛɛ lɛ akɛ: “Nyɔŋmɔ baagbá bo ma, bo gbogbo ni asha he futafuta. Ota shi ookojo mi yɛ Mla lɛ naa ni yɛ nakai beiaŋ nɔŋŋ lɛ, oofã akɛ agbá mi ma ni okɛmiiku Mla lɛ mli?” 4 Mɛi ni damɔ emasɛi lɛ kɛɛ: “Ei, Nyɔŋmɔ osɔfonukpa lɛ ojɛɔ lɛ?” 5 Ni Paulo kɛɛ: “Nyɛmimɛi, mileee akɛ osɔfonukpa ni. Ejaakɛ aŋma akɛ, ‘Kaawie omaŋbii lɛ anɔyelɔ ko he efɔŋ.’”+ 6 Agbɛnɛ, akɛni Paulo le akɛ amɛteŋ mɛi komɛi ji Sadukifoi, ni mɛi ni eshwɛ lɛ Farisifoi ni hewɔ lɛ, ebo yɛ Sanhedrin lɛ mli akɛ: “Ataamɛi, nyɛmimɛi, Farisifonyo ji mi,+ Farisifoi abi. Gbohiiashitee he hiɛnɔkamɔ lɛ hewɔ akojoɔ mi nɛɛ.” 7 Enɛ ni ewie lɛ hã naataamɔ te shi yɛ Farisifoi lɛ kɛ Sadukifoi lɛ ateŋ, ni amɛmli gba enyɔ. 8 Ejaakɛ Sadukifoi lɛ kɛɔ akɛ gbohiiashitee ko bɛ ni ŋwɛibɔfo loo mumɔ ko hu bɛ, shi Farisifoi lɛ heɔ amɛyeɔ* akɛ nibii nɛɛ fɛɛ yɛ.+ 9 No hewɔ lɛ, bolɔmɔ ni naa wa bate shi, ni woloŋmalɔi lɛ ni yɔɔ Farisifoi lɛ akuu lɛ mli lɛ ateŋ mɛi komɛi te shi ni amɛbɔi ŋwanejee shɛii akɛ: “Wɔnaaa nɔ fɔŋ ko yɛ gbɔmɔ nɛɛ he, shi kɛ́ mumɔ ko loo ŋwɛibɔfo ko kɛ lɛ ewie lɛ+—.” 10 Agbɛnɛ, be ni naataamɔ lɛ mli wa lɛ, tatsɛ lɛ she gbeyei akɛ amɛbaatserɛ Paulo mli, ni efã asraafoi lɛ akɛ amɛkpeleke shi kɛya ni amɛyashɔ̃ lɛ kɛje amɛteŋ ni amɛkɛ lɛ aba asraafoi ashihilɛhe lɛ. 11 Shi nakai gbi lɛ nyɔɔŋ mli lɛ, Nuŋtsɔ lɛ badamɔ emasɛi ni ekɛɛ lɛ akɛ: “Tsɛ otsui oŋmɛ omli!*+ Ejaakɛ bɔ ni oyeɔ mihe odase fitsofitso yɛ Yerusalem lɛ, nakai nɔŋŋ obaayaye mihe odase yɛ Roma.”+ 12 Be ni je tsɛre lɛ, Yudafoi lɛ kpaŋ eyi nɔ ni amɛkã amɛhe kitã kɛ loomɔ akɛ, amɛyeŋ nii ni amɛnuŋ nɔ ko ja amɛgbe Paulo. 13 Hii ni kpaŋ eyi nɔ ni amɛkã amɛhe kitã lɛ ayi fa fe 40. 14 Hii nɛɛ tee osɔfoi hiɛnaanɔbii lɛ kɛ maŋ lɛ mli onukpai lɛ aŋɔɔ amɛyakɛɛ akɛ: “Wɔkã wɔhe kitã kɛ loomɔ akɛ wɔyeŋ nɔ ko nɔ ko kwraa ja wɔgbe Paulo. 15 No hewɔ lɛ, agbɛnɛ, nyɛ kɛ Sanhedrin lɛ fɛɛ ayakɛa tatsɛ lɛ akɛ ekɛ lɛ akpeleke shi kɛba nyɛŋɔɔ, tamɔ nɔ ni nyɛmiitao nyɛpɛi esane lɛ mli fitsofitso. Shi dani ebaashɛ nyɛŋɔɔ lɛ, wɔbaatutua lɛ ni wɔgbe lɛ.” 16 Shi Paulo nyɛmi yoo binuu ko nu ŋaa ni amɛtsɔɔ nɛɛ he, ni etee asraafoi ashihilɛhe lɛ ni eyakɛɛ Paulo. 17 Kɛkɛ ni Paulo tsɛ asraafoiatsɛmɛi lɛ ateŋ mɔ kome kɛba eŋɔɔ ni ekɛɛ lɛ akɛ: “Okɛ oblanyo nɛɛ aya tatsɛ lɛ ŋɔɔ, ejaakɛ eyɛ nɔ ko ni ebaakɛɛ lɛ.” 18 No hewɔ lɛ, eŋɔ lɛ ni enyiɛ ehiɛ kɛtee tatsɛ lɛ ŋɔɔ ni ekɛɛ: “Gboklɛfonyo Paulo lɛ tsɛ mi ni ekɛɛ mi akɛ mikɛ oblanyo nɛɛ aba oŋɔɔ, ejaakɛ eyɛ nɔ ko ni ebaakɛɛ bo.” 19 Tatsɛ lɛ mɔ enine mli ni ekɛ lɛ pɛ tee afã ni ebi lɛ akɛ: “Mɛni obaakɛɛ mi lɛ?” 20 Ekɛɛ akɛ: “Yudafoi lɛ ekpaŋ akɛ amɛbaabi bo koni wɔ́ lɛ, okɛ Paulo akpeleke shi kɛba Sanhedrin lɛ hiɛ, tamɔ nɔ ni amɛmiitao amɛle esane lɛ mli fitsofitso.+ 21 Shi kaahã amɛkɔne oyiŋ, ejaakɛ amɛhii lɛ ateŋ mɛi ni fa fe 40 miimɛ koni amɛwo lɛ antɛo, ni amɛkã amɛhe kitã kɛ loomɔ akɛ amɛyeŋ nii ni amɛnuŋ nɔ ko ja amɛgbe lɛ;+ ni amrɔ nɛɛ amɛfee klalo, amɛmiimɛ nɔ ni obaakɛɛ.” 22 No hewɔ lɛ, be ni tatsɛ lɛ fã oblanyo lɛ akɛ: “Kaakɛɛ mɔ ko mɔ ko akɛ otsĩ sane nɛɛ tã otsɔɔ mi” lɛ, ewo lɛ gbɛ. 23 Ni etsɛ asraafoiatsɛmɛi lɛ ateŋ mɛi enyɔ ni ekɛɛ: “Nyɛsaa asraafoi 200 kɛ okpɔŋɔiatsɛmɛi 70 kɛ akpɔlɔhiɛlɔi 200 nyɛtoa koni amɛya Kaisarea yɛ gbɛkɛ ŋmɛlɛtswaa ni ji etɛ lɛ nɔ.* 24 Agbɛnɛ hu, nyɛhãa Paulo okpɔŋɔi ni eta nɔ koni nyɛkɛ lɛ ayahã amralo Felike shweshweeshwe.” 25 Ni eŋma wolo, ni emli wiemɔi nɛ: 26 “Klaudio Lisia kɛyahã Anunyamtsɛ Amralo Felike: Miiŋa bo! 27 Yudafoi lɛ mɔ nuu nɛɛ ni kulɛ amɛyaagbe lɛ, shi mikɛ misraafoi lɛ tee amrɔ nɔŋŋ ni miyahere lɛ,+ ejaakɛ miná mile akɛ Romanyo ji lɛ.+ 28 Ni akɛni miitao male nɔ hewɔ ni amɛkɛ sane fɔ̃ɔ enɔ lɛ hewɔ lɛ, mikɛ lɛ kpeleke shi kɛtee amɛ-Sanhedrin lɛ hiɛ.+ 29 Mina akɛ amɛ-Mla lɛ he ŋwanejee saji komɛi ahewɔ akɛ sane efɔ̃ enɔ lɛ,+ shi saji ni akɛshwie enɔ lɛ ekome folo po bɛ ni feɔ lɛ mɔ ni sa gbele loo tsuŋwoo. 30 Shi akɛni ahã mile ŋaa ni atsɔ yɛ nuu nɛɛ he lɛ hewɔ lɛ,+ miitsu ni akɛ lɛ aba oŋɔɔ amrɔ nɔŋŋ, ni miifã mɛi ni kɛ sane fɔ̃ɔ enɔ lɛ koni amɛbawie saji ni amɛyɔɔ yɛ ehe lɛ yɛ ohiɛ.” 31 No hewɔ lɛ, asraafoi nɛɛ ŋɔ Paulo+ yɛ famɔi ni akɛhã amɛ lɛ naa ni amɛkɛ lɛ yi mli nyɔɔŋ kɛba Antipatri. 32 Enɔ jetsɛremɔ lɛ, amɛhã okpɔŋɔiatsɛmɛi lɛ kɛ lɛ tee, shi amɛ lɛ, amɛku amɛsɛɛ kɛba asraafoi ashihilɛhe lɛ. 33 Okpɔŋɔiatsɛmɛi lɛ tee Kaisarea ni amɛkɛ wolo lɛ yahã amralo lɛ, ni amɛkɛ Paulo hu wo edɛŋ. 34 Ni ekane wolo lɛ, ni ebi kpokpaa nɔ ni Paulo jɛ, ni ená ele akɛ ejɛ Kilikia.+ 35 Ekɛɛ: “Kɛ́ mɛi ni kɛ sane fɔ̃ɔ onɔ lɛ bashɛ shi lɛ, mabo osane lɛ toi jogbaŋŋ.”+ Ni efã ni bulɔi abu ehe yɛ Herode maŋtsɛ shĩa* lɛ.\n^ Loo “jajeɔ amɛtsɔɔ.”\n^ Ni ji, aaafee gbɛkɛ ŋmɛlɛ 9.\n^ Loo “pritoriɔm.”